Vurderingsnotat:
Fysiske, psykiske, sosiale og åndelige behov:
I medisinsk avdeling, lunge 2, har hovedtyngden av pasientene lungekreft. Det som jeg har erfart hittil i avdelingen er at disse pasientene har stort behov for ivaretakelse av psykiske og sosiale behov så vel som de fysiske behovene. Informasjonsbehovet er stort og verdien av å sette seg ned å ”bare prate” og vise at vi faktisk tar oss tid til det, ser ut til å bety mye for pasienten. De virker i mange tilfeller som de fysiske behovene er underordnet, så lenge pasientene føler seg trygg på at de er i gode hender, og at de får hjelp når de trenger det. Jeg ser at samarbeid og planlegging med pasienten og eventuelle pårørende er svært viktig for å skape tillit og trygghet som igjen er med på å berolige pasienten. Autonomi spiller en viktig rolle for egenverd og selvrespekt som også kan være med å motivere pasienten til å delta aktivt og få bedre forståelse for egen sykdom. Jeg er blitt mer bevisst å lytte til pasienten, samtidig som jeg forstår at det er svært viktig å overholde avtaler som blir inngått med pasientene for å skape den tryggheten de har behov for. I tillegg ser jeg at det er viktig at pasienten får palliativ behandling når det er behov for det, enten i form av smertelindring, kvalmelindring osv.
Utførelse av aktuelle prosedyrer og apparater:

Jeg har fått bedre innsikt i de ulike prosedyrene som utføres og blitt bedre kjent med de ulike apparatene. Har lagt inn veneflon en gang, men pga svært tynne årer så ble åren perforert selv om jeg først hadde truffet. Har tatt EKG en gang sammen med kontaktsykepleier. Er ikke lenger så redd for de ulike prosedyrer og apparater som i begynnelsen og tror det skal gå greit. Jeg er klar over at det er mitt ansvar å oppsøke situasjoner der jeg kan lære mer og utføre ulike prosedyrer, og føler meg mer klar nå enn tidligere til å ta initiativ til dette. 
Fysiske og psykiske forberedelser før undersøkelser, prøver og inngrep: 
Pasientene i lungeavdeling som skal forberedes til ulike undersøkelser og prøver har mange spørsmål i forkant som ikke jeg alltid kan svare på. Men jeg sørger for å innhente informasjon selv hvis det er mulig, eller rapportere videre om behovet slik at pasienten får svar på sine spørsmål og dermed opplever at han fremdeles har kontroll over eget liv.

Væske og ernæring:
Mange av pasientene er plaget med kvalme og dårlig appetitt, noe som gjør matsituasjonene utfordrende i form av å fremme matlysten. Utvalget av mat som kommer med tralla er redusert og det blir derfor vanskelig å tilby noe ut over dette. Kunne sikkert ha spurt på kjøkkenet hvis pasientene har spesielle ønsker, men har ikke tatt dette opp enda. Personalet er flinke å tilby kvalmestillende medikamenter ved behov, noe som ser ut til å ha god effekt på en del pasienter. Mange pasienter får væsketilførsel i.v. hvis de ikke orker å drikke selv.
